Document ID: 31996D0609

Komisjoni otsus,
14. oktoober 1996,
milles sätestatakse Côte d’Ivoire’ist pärit kala- ja akvakultuuritoodete impordi eritingimused
(EMPs kohaldatav tekst)
(96/609/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 95/71/EÜ [2]) järgimist, eriti selle artiklit 11,
ning arvestades, et:
(1) rühm komisjoni eksperte on teinud Côte d’Ivoire’ile kontrollkäigu, et kontrollida ühendusse saadetavate kalatoodete tootmis-, ladustamis- ja lähetustingimusi;
(2) kalatoodete tervishoiukontrolli ja järelevalvet käsitlevate Côte d’Ivoire’i õigusaktide sätteid võib käsitada samaväärsetena direktiivi 91/493/EMÜ sätetega;
(3) Côte d’Ivoire’i asutus Ministère de l’Agriculture et des Ressources Animales-Direction Générale des Ressources Animales (MARA-DGRA) on võimeline tõhusalt kontrollima toimivate õigusaktide kohaldamist;
(4) direktiivi 91/493/EMÜ artikli 11 lõike 4 punktis a osutatud veterinaarsertifikaadi saamise kord peab hõlmama samuti näidissertifikaadi määratlust ning sertifikaadi koostamisel kasutatavat keelt (kasutatavaid keeli) ja sellele alla kirjutama volitatud isiku kvalifikatsiooni käsitlevaid miinimumnõudeid;
(5) direktiivi 91/493/EMÜ artikli 11 lõike 4 punkti b kohaselt tuleks kalatoodete pakenditele kinnitada tähis, kuhu on märgitud kolmanda riigi nimi ja päritoluettevõtte loanumber;
(6) direktiivi 91/493/EMÜ artikli 11 lõike 4 punkti c kohaselt tuleb koostada heakskiidetud ettevõtete loetelu; kõnealune loetelu tuleb koostada MARA-DGRA poolt komisjonile esitatud teatise põhjal; seepärast peab MARA-DGRA tagama direktiivi 91/493/EMÜ artikli 11 lõike 4 vastavate sätete järgimise;
(7) MARA-DGRA on andnud ametliku kinnituse direktiivi 91/493/EMÜ lisa V peatükis sätestatud eeskirjade järgimise ja kõnealuses direktiivis sätestatud ettevõtete heakskiitmist käsitlevate nõuetega samaväärsete nõuete täitmise kohta;
(8) käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE.
Artikkel 1
Ministère de l’Agriculture et des Ressources Animales-Direction Générale des Ressources Animales (MARA-DGRA) on Côte d’Ivoire’i pädev asutus, mis kontrollib ja tõendab kalatoodete vastavust direktiivi 91/493/EÜ nõuetele.
Artikkel 2
Côte d’Ivoire’ilt pärit kala- ja akvakultuuritooted peavad vastama järgmistele tingimustele:
1. igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis on kooskõlas käesoleva otsuse A lisas esitatud näidisega;
2. tooted peavad olema pärit käesoleva otsuse B lisas loetletud heakskiidetud ettevõtetest;
3. välja arvatud külmutatud pakendamata kalatoodete puhul, mis on nähtud ette konservide tootmiseks, peab kõikidele pakkidele olema märgitud kustumatult sõnad "Côte d’Ivoire" ja päritoluettevõtte loanumber.
Artikkel 3
1. Artikli 2 punktis 1 nimetatud sertifikaat tuleb koostada vähemalt ühes selle liikmesriigi ametlikest keeltest, kus toimub kontrollimine.
2. Sertifikaadil peab olema asutuse Ministère de l’Agriculture et des Ressources Animales-Direction Générale des Ressources Animales (MARA-DGRA) esindaja nimi, ametinimetus ja allkiri ning nimetatud asutuse ametlik tempel, mille värv erineb sertifikaadi muude kinnituste värvist.
Artikkel 4
Käesolev otsus on adresseeritud liikmesriikidele.
Brüssel, 14. oktoober 1996

Labels: 3
18
6